32005L0078
L 313/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
ДИРЕКТИВА 2005/78/ЕО НА КОМИСИЯТА
от 14 ноември 2005 година
относно изпълнение на Директива 2005/55/ЕО на Европейския парламент и на Съвета за сближаване законодателствата на държавите-членки относно мерките, които трябва да бъдат взети срещу емисии от замърсяващи газове и частици от двигатели за превозни средства с компресионно запалване, и емисии от замърсяващи частици от двигатели за превозни средства с принудително запалване, използващи гориво природен газ или втечнен нефтен газ, и за изменение на Приложения I, II, III, IV и VI към нея
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност,
като взе предвид Директива 70/156/ЕИО на Съвета от 6 февруари 1970 г. за сближаване законодателствата на държавите-членки относно типово одобрение на моторни превозни средства и техните ремаркета (1), и по-специално член 13, параграф 2, второ тире от нея,
като взе предвид Директива 2005/55/ЕО на Европейския парламент и на Съвета от 28 септември 2005 г. за сближаване законодателствата на държавите-членки относно мерките, които трябва да бъдат взети срещу емисии от замърсяващи газове и частици от двигатели за превозни средства с компресионно запалване, и емисии замърсяващи частици от двигатели за превозни средства с принудително запалване, използващи гориво природен газ или втечнен нефтен газ (2), и по-специално член 7 от нея,
като има предвид, че:
(1)
Директива 2005/55/ЕО е една от отделните директиви към процедурата за типово одобрение, залегнала в Директива 70/156/ЕИО.
(2)
Директива 2005/55/ЕО изисква от 1 октомври 2005 г. новите двигатели за тежък режим на работа и двигателите на нови превозни средства за тежък режим на работа да отговарят на новите технически изисквания към системи за бордова диагностика, за дълготрайност и съответствие на превозните средства в експлоатация, които се поддържат и използват правилно. Приемат се техническите разпоредби, необходими за изпълнение на членове 3 и 4 от посочената директива.
(3)
За да се осигури съответствие с член 5 от Директива 2005/55/ЕО, е уместно да се въведат изисквания, които да насърчават правилната експлоатация, определена от производителя, на нови превозни средства за тежък режим на работа, оборудвани с двигатели със система за последваща обработка на отработени газове, изискваща употребата на реагент за еднократна употреба, за постигане планираното намаление на регулирани замърсители. Трябва да се въведат мерки, чрез които да се гарантира, че водачът на такова превозно средство получава своевременна информация, ако реагентът за еднократна употреба в превозното средство е на привършване, или ако не се извършва дозиране на реагента. Ако водачът не обърне внимание на тези предупреждения, работата на двигателя трябва да бъде променена дотогава, докато водачът не напълни системата с реагент за еднократна употреба, необходим за ефективното действие на системата за последваща обработка на отработени газове.
(4)
Когато двигателите, попадащи в приложното поле на Директива 2005/55/ЕО, изискват използването на реагент за еднократна употреба с цел постигане на емисионните пределни стойности, за които тези двигатели са получили типово одобрение, държавите-членки трябва да предприемат подходящи мерки, за да осигурят наличието на такива реагенти на географски балансирана основа. Държавите-членки трябва да са в състояние да предприемат подходящи мерки за насърчаване употребата на такива реагенти.
(5)
Уместно е да се въведат изисквания, които да позволят на държавите-членки да контролират и гарантират, че по време на периодичната техническа инспекция онези превозни средства за тежък режим на работа, които са оборудвани със системи за последваща обработка на отработени газове, изискваща употребата на реагент за еднократна употреба, са били експлоатирани правилно по време на периода, предшестващ инспекцията.
(6)
Държавите-членки трябва да са в състояние да забранят използването на превозни средства за тежък режим на работа, снабдени със система за последваща обработка на отработени газове, изискваща употребата на реагент за еднократна употреба с цел постигане на емисионните пределни стойности, за които такива превозни средства са получили типово одобрение, ако системата за последваща обработка на отработени газове не консумира изисквания реагент или ако превозното средство не носи изисквания реагент.
(7)
Производителите на превозни средства за тежък режим на работа, снабдени със система за последваща обработка на отработени газове, изискваща използването на реагент за еднократна употреба, трябва да информират техните клиенти как да експлоатират правилно такива превозни средства.
(8)
Изискванията на Директива 2005/55/ЕО относно използването на стратегии на неефективност (на поражението) трябва да се адаптират, така че да вземат под внимание техническия прогрес. Трябва също така да се определят изискванията за мултирегулируеми двигатели и за устройства, които могат да ограничават въртящия момент на двигателя при определени условия на работа.
(9)
Приложения III и IV към Директива 98/70/ЕО на Европейския парламент и на Съвета от 13 октомври 1998 г. относно качеството на бензин и дизелово гориво, за изменение на Директива 93/12/ЕИО на Съвета (3) изискват от 1 януари 2005 г. бензиновите и дизелови моторни горива за продажба в рамките на Общността, да имат максимално съдържание на сяра 50 мг/кг (части за милион, ppm). Предлагането на моторни горива със съдържание на сяра 10 мг/кг или по-малко нараства в рамките на Общността и Директива 98/70/ЕО изисква такива горива да бъдат налични от 1 януари 2009 г. Еталонните горива, използвани за типово одобрение при изпитванията на двигатели спрямо емисионните пределни стойности, определени в ред Б1, ред Б2 и ред В от таблиците в Приложение I към Директива 2005/55/ЕО, трябва да се определят отново с цел по-добре да отразяват, когато е приложимо, съдържанието на сяра в дизелови горива, налични на пазара от 1 януари 2005 г., и които се използват от двигатели с усъвършенствани системи за контрол на емисиите. Трябва също така да се определи отново референтното гориво втечнен нефтен газ (ВНГ), за да се отрази напредъкът на пазара от 1 януари 2005 г.
(10)
Необходими са технически адаптации към процедурите за взимане на проби и измервания, които да позволят надеждното и повторяемо измерване на емисиите замърсяващи частици от двигатели с компресионно запалване, получили типово одобрение съгласно пределните стойности за частици, посочени в ред Б1, ред Б2 или ред В от таблиците в раздел 6.2.1 от Приложение I към Директива 2005/55/ЕО, и за двигатели с принудително запалване, получили типово одобрение съгласно пределните стойности, посочени в ред В от таблица 2 в точка 6.2.1 от посоченото приложение.
(11)
Тъй като разпоредбите за прилагането на членове 3 и 4 от Директива 2005/55/ЕО са приети по същото време, по което и онези, адаптиращи посочената Директива към техническия прогрес, и двата вида мерки са включени в същия акт.
(12)
С оглед на бързия технологичен напредък в тази област настоящата Директива ще бъде преразгледана до 31 декември 2006 г., ако е необходимо.
(13)
Директива 2005/55/ЕО трябва да бъде съответно изменена.
(14)
Мерките, предвидени в настоящата Директива, са в съответствие със становището на Комитета за адаптиране към техническия прогрес, установен от член 13, параграф 1 от Директива 70/156/ЕИО,
ПРИЕ НАСТОЯЩАТА ДИРЕКТИВА:
Член 1
Приложения I, II, III, IV и VI към Директива 2005/55/ЕО се изменят в съответствие с Приложение I към настоящата Директива.
Член 2
Мерките за прилагане на членове 3 и 4 от Директива 2005/55/ЕО са залегнали в Приложения II-V към настоящата Директива.
Член 3
1. Държавите-членки приемат и публикуват, най-късно до 8 ноември 2006 г., законовите, подзаконовите и административните разпоредби, необходими, за да се съобразят с настоящата Директива. Те незабавно съобщават на Комисията текста на тези разпоредби и таблица на съответствието между тези разпоредби и настоящата Директива.
Те прилагат тези разпоредби от 9 ноември 2006 г.
Когато държава-членка приемат тези разпоредби, в тях се те съдържат позоваване от настоящата директива или то се извършва при официалното им публикуване. Условията и редът на позоваване се определят от държавите-членки.
2. Държавите-членки съобщават на Комисията текстовете на разпоредбите от националното законодателство, които те приемат в областта, уредена с настоящата Директива.
Член 4
Настоящата Директива влиза в сила на двадесетия ден след публикуването ѝ в Официален вестник на Европейския Съюз.
Член 5
Настоящата Директива е адресирана до държавите-членки.
Съставено в Брюксел на 14 ноември 2005 година